“เงินบาท” เปิด 34.95 บ./ดอลลาร์ แนะผู้นำเข้าซื้อสกุลตปท.ปิดความเสี่ยง
“เงินบาท” เช้าวันนี้ (27 ก.พ.66) เปิด 34.95 บ./ดอลลาร์ แนะนำผู้นำเข้าควรซื้อเงินตราต่างประเทศเพื่อป้องกันความเสี่ยง ผู้ส่งออกแนะขายเงินตราต่างประเทศที่ระดับเหนือ 35.00 บ./ดอลลาร์
“เงินบาท” เช้าวันนี้ (27 ก.พ.66) เปิด 34.95 บ./ดอลลาร์ แนะนำผู้นำเข้าควรซื้อเงินตราต่างประเทศเพื่อป้องกันความเสี่ยง ผู้ส่งออกแนะขายเงินตราต่างประเทศที่ระดับเหนือ 35.00 บ./ดอลลาร์
27 ก.พ. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้ (27 ก.พ.66) เปิดตลาด 34.95 บาท/ดอลลาร์ อ่อนค่าเมื่อเทียบจากราคาปิดตลาดเมื่อวันศุกร์ที่ระดับ 34.78 บาท/ดอลลาร์
โดยค่าเงินดอลลาห์แข็งค่าเทียบสกุลเงินหลัก หลังการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ที่พุ่งขึ้นเกินคาด ทั้งนี้กระทรวงพาณิชย์สหรัฐเปิดเผยว่า ดัชนี PCE ทั่วไป ซึ่งรวมหมวดอาหารและพลังงาน ดีดตัวขึ้น 5.4% ในเดือนม.ค. เมื่อเทียบรายปี และสูงกว่าระดับ 5.3% ในเดือนธ.ค. และเมื่อเทียบรายเดือน ดัชนี PCE ทั่วไป เพิ่มขึ้น 0.6% ในเดือนม.ค. และสูงกว่าระดับ 0.2% ในเดือนธ.ค.ซึ่งจะเป็นปัจจัยหนุนการปรับขึ้นอัตราดอกเบี้ยของธนาคารกลางสหรัฐ (เฟด)
ทั้งนี้นักลงทุนจับตาดูตัวเลขยอดสั่งซื้อสินค้าคงทนเดือนม.ค. ดัชนี ISM/PMI เดือนก.พ. รวมถึงผู้ขอรับสวัสดิการว่างงานรายสัปดาห์ของสหรัฐ
ส่วนตลาดพันธบัตร มีกระแสเงินทุนต่างชาติขายสุทธิ 807 ล้านบาท และนักลงทุนต่างชาติขาย หุ้นสุทธิ 5,122 ล้านบาท
สำหรับกรอบค่าเงินบาทวันนี้ คาคว่าเคลื่อนไหวที่ ระดับ 34.75- 35.00 บาท/ดอลลาร์ ทั้งนี้แนะนำผู้นำเข้าควรซื้อเงินตราต่างประเทศเพื่อป้องกันความเสี่ยง ส่วนผู้ส่งออก แนะขายเงินตราต่างประเทศที่ระดับเหนือ 35.00 บาท/ดอลลาร์